21. Riadenie dopravy bezpilotných lietadiel si vyžaduje, aby boli dostupné spoločné informačné služby. Na obmedzenie nákladov takéhoto riadenia dopravy by mali ceny za spoločné informačné služby vychádzať z nákladov a primeranej ziskovej prirážky a mali by podliehať schváleniu národnými dozornými orgánmi. S cieľom umožniť poskytovanie služby by poskytovatelia leteckých navigačných služieb mali sprístupniť požadované údaje.

22. Systémy výkonnosti a spoplatňovania majú zvyšovať nákladovú efektívnosť leteckých navigačných služieb poskytovaných za iných ako trhových podmienok a podporovať lepšiu kvalitu služieb a na tento účel by mali zahŕňať relevantné a vhodné stimuly. Vzhľadom na tento cieľ by sa systémy výkonnosti a spoplatňovania nemali vzťahovať na služby poskytované za trhových podmienok.

23. Aby bol potrebný dohľad, pokiaľ ide o systémy výkonnosti a spoplatňovania, čo najúčinnejší, mal by sa zamerať na určených poskytovateľov letových prevádzkových služieb ako takých.

24. Zodpovednosti za dohľad, pokiaľ ide o systémy výkonnosti a spoplatňovania, by mali byť primerane rozdelené.

25. Vzhľadom na cezhraničné a sieťové prvky, ktoré sú súčasťou poskytovania traťových leteckých navigačných služieb, a na skutočnosť, že v dôsledku toho sa má výkonnosť posudzovať najmä na základe cieľov výkonnosti na úrovni Únie, za posudzovanie a schvaľovanie plánov výkonnosti a výkonnostných cieľov pre traťové letecké navigačné služby, ktoré podlieha súdnemu preskúmaniu odvolacím orgánom a prípadne Súdnym dvorom, by mal byť zodpovedný orgán Únie. S cieľom zabezpečiť, aby sa úlohy vykonávali na vysokej odbornej úrovni a s potrebnou nezávislosťou, by týmto orgánom Únie mala byť agentúra konajúca ako orgán na preskúmanie výkonnosti (PRB – Performance Review Body), ktorý bude fungovať v súlade so špecializovanými pravidlami riadenia stanovenými v nariadení (EÚ) 2018/1139. Národné dozorné orgány by vzhľadom na svoje vedomosti o miestnych okolnostiach, ktoré sú potrebné na posúdenie terminálnych leteckých navigačných služieb, mali byť zodpovedné za posudzovanie a schvaľovanie plánov výkonnosti a výkonnostných cieľov pre terminálne letecké navigačné služby. Rozdelenie nákladov medzi traťové a terminálne letecké navigačné služby predstavuje jednu operáciu, ktorá je relevantná pre oba druhy služieb, a preto by mala podliehať dohľadu agentúry konajúcej ako PRB.

26. Návrhy plánov výkonnosti v oblasti traťových a terminálnych navigačných služieb by mali byť v súlade s príslušnými výkonnostnými cieľmi pre celú Úniu a mali by spĺňať určité kvalitatívne kritériá, aby sa zabezpečilo čo najúčinnejšie splnenie stanovených cieľov. Postup posudzovania by mal zabezpečiť rýchlu nápravu nedostatkov.

27. Vykonávanie sieťových funkcií by malo podliehať kritériám, ktoré sú pre ne špecifické, so zreteľom na osobitnú povahu týchto funkcií. Sieťové funkcie by mali podliehať výkonnostným cieľom v kľúčových oblastiach výkonnosti, ktorými sú životné prostredie, kapacita a nákladová efektívnosť.

28. Systém spoplatňovania by mal vychádzať zo zásady, že za náklady vzniknuté pri poskytovaní prijatých služieb by mali platiť používatelia vzdušného priestoru, ale do úvahy by sa mali brať iba náklady pripísateľné takejto službe, ktoré nie sú pokryté inak. Náklady súvisiace s manažérom siete by sa mali zahrnúť do stanovených nákladov, ktoré môžu byť účtované používateľom vzdušného priestoru. Poplatky by mali podnecovať bezpečné, efektívne, účinné a udržateľné poskytovanie leteckých navigačných služieb z hľadiska dosiahnutia vysokej úrovne bezpečnosti a nákladovej efektívnosti a plnenia výkonnostných cieľov a mali by stimulovať integrované poskytovanie služieb, pričom by zároveň mali obmedzovať vplyvy letectva na životné prostredie.

29. Vzhľadom na cezhraničnú povahu letectva by sa na úrovni Únie mali vytvoriť mechanizmy na úpravu poplatkov s cieľom zlepšiť environmentálne správanie a kvalitu služieb, a to najmä zintenzívnením využívania udržateľných alternatívnych palív, zvýšením kapacity a znížením meškaní pri zachovaní optimálnej úrovne bezpečnosti. Národné dozorné orgány by tiež mali mať možnosť zaviesť na miestnej úrovni mechanizmy týkajúce sa terminálnych služieb.

30. S cieľom motivovať používateľov vzdušného priestoru, aby si zvolili najkratšiu trať, najmä v časoch preťaženia, by malo byť možné stanoviť spoločnú jednotkovú sadzbu pre traťové služby v celom vzdušnom priestore jednotného európskeho neba. Stanovenie takejto spoločnej jednotkovej sadzby by malo byť pre poskytovateľov letových prevádzkových služieb neutrálne z hľadiska príjmov.

31. Mala by sa stanoviť transparentnosť účtov poskytovateľov leteckých navigačných služieb ako jeden z prostriedkov na predchádzanie krížovým dotáciám a následným narušeniam.

32. Funkcie siete ATM by mali prispievať k udržateľnému rozvoju systému leteckej dopravy a podporovať dosahovanie výkonnostných cieľov pre celú Úniu. Mali by zabezpečiť udržateľné, efektívne a environmentálne optimálne využívanie vzdušného priestoru a obmedzených zdrojov, zohľadňovať prevádzkové potreby pri zavádzaní infraštruktúry európskej siete ATM a poskytovať podporu v prípade krízovej situácie v sieti. Niektoré úlohy, ktoré prispievajú k vykonávaniu týchto funkcií, by mal vykonávať manažér siete, ktorého činnosť by mala zahŕňať všetky dotknuté subjekty zainteresované na prevádzke.